符離阻雨
作者：呂本中
朝代：宋

paragraphs: 東風吹船窗，未曉天復雨。
篙師促添纜，卧聽泥㶁㶁。
不知城北園，春事今幾許。
舊游如宿昔，花柳黙可數。
鄰里先後来，頗復相勞苦。
東家獻牛酒，西家饋雞黍。
感渠長久情，愧我無所取。
汪侯哦詩處，積水敗環堵。
念此不忍行，不但出入阻。
七年此端居，畏病如畏虎。
故人饒與黎，此老可出語。